ກອງທັບບົກສະຫະຣັດ ສົ່ງທີ່ປຶກສາ ໄປໃຫ້ຄຳແນະນຳປອບໃຈ ທີ່ຄ້າຍຟອຣ໌ທຮູດ ຂະນະທີ່ ການສືບສວນ ຍັງດຳເນີນຕໍ່ມາ
ຂ່າວສຳຄັນອື່ນໆ: ອັຟການິສຖານ ປະຕິເສດບໍ່ຮັບເອົາ ການຕິຕຽນທ່ານກາໄຊ; ສະຫະປະຊາຊາດ ໃຫ້ການຊ່ອຍເຫລືອ ຫລາຍຂຶ້ນ ແກ່ອົພຍົບ ປາກິສຖານ; ເລຂາທິການໃຫຍ່
ກອງທັບບົກ ສະຫະຣັດ ໄດ້ສົ່ງທີ່ປຶກສາ ເພື່ອໃຫ້ຄຳແນະນຳ ແກ່ພວກທີ່ໄດ້ຮັບຄວາມຊອກຊ້ຳ ທາງດ້ານຈິດໃຈ ແລະຄວາມໂສກເສົ້າເສັຽໃຈ ຕລອດທັງພຣະສົງ ປະຈຳກອງທັບຈຳນວນຫລາຍສິບຄົນ ໄປຍັງຄ້າຍ FORT HOOD ໃນຣັດເທັກຊັສ ລຸນຫລັງທີ່ໄດ້ເກີດການຍິງກັນ ທີ່ເປັນເຫດໃຫ້ ມີຜູ້ເສັຽຊີວິດ 13 ຄົນ ແລະໄດ້ຮັບບາດເຈັບ ອີກ 30ຄົນ ເຈົ້າໜ້າທີ່ກ່າວວ່າ ຜູ້ທີ່ຖືກກ່າວຫາ ພັນຕຣີ NIDAL MALIK HASANໄດ້ຍິງປືນ ເຄິ່ງອັຕໂນມັດ ແລະປືນອື່ນໆ ເຂົ້າໃສ່ພວກທະຫານ ແລະພົລເຮືອນຢູ່ທາງໃນ ຂອງຕຶກອາຄານ ກ່ອນທີ່ຜູ້ກ່ຽວ ຈະຖືກຍິງ 4 ລູກ ໂດຍຕຳຣວດພົລເຮືອນຄົນນຶ່ງ ທາງກອງທັບບົກ ສະຫະຣັດ ໄດ້ປະຕິເສດ ທີ່ຈະເວົ້າເຖິງຈຸດປະສົງ ໃນການຍິງກັນ ຄັ້ງນີ້ ແຕ່ປະທານາທິບໍດີ BARACK OBAMAແລະເຈົ້າໜ້າທີ່ອື່ນໆ ໄດ້ເຕືອນ ກ່ຽວກັບການດ່ວນສລຸບ ຂະນະທີ່ ການສືບສວນກຳລັງດຳເນີນຢູ່ ໃນຄຳປາສັຍ ປະຈຳສັບປະດາ ທີ່ໄດ້ມີ ການພິມເຜີຍແຜ່ ລ່ວງໜ້າຜ່ານທາງເວັບໄຊທ໌ ຂອງທຳນຽບຂາວນັ້ນ ປະທານາທິບໍດີ OBAMA ເອີ້ນເຫດຮ້າຍໃນຄັ້ງນີ້ວ່າ ເປັນເຫດການ ທີ່ເສົ້າເສັຽໃຈ ແລະໜ້າລັງກຽດທີ່ສຸດ ແລະໄດ້ກ່າວຊົມເຊີຍ ຄວາມກ້າຫານ ການບໍ່ເຫັນແກ່ໂຕ ແລະຄວາມເປັນ ນ້ຳນຶ່ງໃຈດຽວ ຂອງພວກທະຫານທີ່ໄດ້ພາກັນຮີບຮ້ອນ ໄປຊ່ອຍຍຸຕິ ການສັງຫານ ແລະໃຫ້ຄວາມຊ່ອຍເຫລືອ ແກ່ພວກທີ່ໄດ້ຮັບບາດເຈັບ ກະຊວງ ການຕ່າງປະເທດ ອັຟການິສຖານ ໄດ້ປະຕິເສດ ຕໍ່ການໃຫ້ທັສນະຄວາມເຫັນ ຂອງຫົວໜ້າ ຜູ້ຕາງໜ້າ ອົງການສະຫະປະຊາຊາດ ປະຈຳອັຟການິສຖານທີີ່ໄດ້ເຕືອນ ປະທານາທິບໍດີ HAMID KARZAI ໃຫ້ທຳການປາບປາມ ການສໍ້ຣາດບັງຫລວງຫລືບໍ່ດັ່ງນັ້ນແລ້ວ ກໍຈະສູນເສັຽ ການໄດ້ຮັບ ຄວາມສນັບສນຸນ ຈາກນາໆຊາດ ຖແລງຂ່າວ ຂອງກະຊວງ ການຕ່າງປະເທດ ອັຟການິສຖານ ທີ່ນຳອອກເຜີຍແຜ່ໃນວັນເສົາມື້ນີ້ ເວົ້າວ່າ ຜູ້ຕາງໜ້າພິເສດ ຂອງອົງການ ສະຫະປະຊາຊາດປະຈຳອັຟການິສຖານ ທ່ານ KAI EIDE ໄດ້ລ່ວງເກີນ ສິດອຳນາດຂອງທ່ານ ໃນຖານະຜູ້ຕາງໜ້າ ຂອງອົງການຈັດຕັ້ງນາໆຊາດ ທີ່ບໍ່ມີລຳອຽງ ຫລືເຂົ້າຂ້າງອອກຂານັ້ນ ໃນມື້ວັນພະຫັດ ຜ່ານມານີ້ ທ່ານ EIDE ກ່າວວ່າ ຣັຖບານ ອັຟການິສຖານສຽງຕໍ່ການສູນເສັຽ ໃນການໄດ້ຮັບ ຄວາມສນັບສນຸນ ໂດຍປ່ອຍໃຫ້ ພວກຂຸນເສິກແລະພວກທີ່ມີອິດທິພົນ ທາງດ້ານການເມືອງ ຫລິ້ນເກມ ຂອງພວກເຂົາເຈົ້າ ກະຊວງການຕ່າງປະເທດ ອັຟການິສຖານ ໄດ້ກ່າວປ້ອງກັນ ຣັຖບານ ປະທານາທິບໍດີ KARZAIໂດຍເວົ້າວ່າ ຕົນໄດ້ຖືເອົາ ການປາບປາມ ການສໍ້ຣາດບັງຫລວງ ເປັນເງື່ອນໄຂລ່ວງໜ້າອັນນຶ່ງ ສຳລັບປະເທດ ອັຟການິສຖານ ທີ່ມີສັນຕິພາບ ແລະສະເຖັຽຣະພາບນັ້ນ ອົງການອົພຍົບ ຂອງສະຫະປະຊາຊາດ ກ່າວໃນມື້ວານນີ້ວ່າ ຕົນໄດ້ໃຫ້ການຊ່ອຍເຫລືອ ເພີ້ມຂຶ້ນ ແກ່ພວກອົພຍົບ ຊາວປາກິສຖານ ຈຳນວນຫລາຍພັນຄົນຈາກການປະຕິບັດງານ ປາບປາມ ພວກກະບົດ ທາລີບານ ຂອງກອງທັບ ປາກິສຖານ ໃນເຂດWAZIRISTAN ໃຕ້ ໂຄສົກຂອງ ອົງການຂ້າຫລວງໃຫຍ່ ອົພຍົບ ສະຫະປະຊາຊາດ ກ່າວວ່າອົງການຂ້າຫຼວງໃຫຍ່ ສະຫະປະຊາຊາດ ຈະແຈກຢາຍ ຜ້າຕັ້ງເກືອບ 35 ພັນອັນໃຫ້ແກ່ບັນດາຄອບຄົວ ທີ່ອາສັຍຢູ່ທີ່ ແຂວງພາກຕາເວັນຕົກສຽງເໜືອ ໃນເວລານີ້ ອົງການຂ້າຫລວງໃຫຍ່ ອົພຍົບ ສະຫະປະຊາຊາດ ເວົ້າວ່າ ສ່ວນໃຫຍ່ ຂອງພວກອົພຍົບຈຳນວນ 175 ພັນຄົນ ທີ່ຕົນໃຫ້ ການຊ່ອຍເຫລືອນັ້ນ ໄດ້ພາກັນ ອາສັຍຢູ່ກັບ ຄອບຄົວຫລືພວກໝູ່ເພື່ອນ ແຕ່ມີຈຳນວນນຶ່ງ ອາສັຍຢູ່ຕາມ ສູນອົພຍົບຕ່າງໆ ມີພົລເຮືອນຫລາຍຮ້ອຍພັນຄົນ ໄດ້ຫລົບໜີ ຈາກເຂດ WAZIRISTAN ໃຕ້ ນັບແຕ່ກອງທັບ ປາກິສຖານໄດ້ເປີດສາກໂຈມຕີ ພວກຫົວຮຸນ ແຮງທາລີບານ ໃນເດືອນແລ້ວນີ້ ນັບແຕ່ເດືອນກັນຍາເປັນຕົ້ນມາ ອົງການຂ້າຫລວງໃຫຍ່ ອົພຍົບ ສະຫະປະຊາຊາດ ໄດ້ເລີ້ມແຈກຢາຍປັດຈັຍບັນເທົາທຸກ ໃຫ້ແກ່ພວກອົພຍົບ ຢູ່ໃນເຂດດັ່ງກ່າວ ຮວມທັງເຄື່ອງໃຊ້ໃນເຮືອນຄົວ ມຸ້ງ ແລະສາດປູນອນ ທ່ານ BAN KI-MOON ເລຂາທິການໃຫຍ່ຂອງອົງການ ສະຫະປະຊາຊາດ ກ່າວໃນວັນສຸກ ວານນີ້ວ່າ ທ່ານຈະສົ່ງລາຍງານທີ່ຍັງມີການຖົກຖຽງໂຕ້ແຍ້ງ ຊຶ່ງໄດ້ກ່າວຫາ ອິສຣາແອລ ແລະກຸ່ມຫົວຮຸນແຮງ ຮາມັສຂອງປາແລສໄຕນ໌ວ່າ ໄດ້ກໍ່ອາຊຍາກັມສົງຄາມ ໃນລະຫວ່າງ ທີ່ໄດ້ເກີດ ບັນຫາຂັດແຍ້ງຢູ່ໃນເຂດກາຊາ ເມື່ອເກືອບນຶ່ງປີ ໄປຜ່ານມາແລ້ວນັ້ນ ໄປຍັງສະພາ ຄວາມໝັ້ນຄົງອົງການສະຫະປະຊາຊາດ ການເຄື່ອນໄຫວ ທີ່ວ່ານີ້ ມີຂຶ້ນນຶ່ງມື້ຫລັງຈາກສະມັດຊາໃຫຍ່ ສະຫະປະຊາຊາດ ໄດ້ລົງຄະແນນສຽງ ໃຫ້ການສນັບສນຸນຕໍ່ອັນທີ່ເອີ້ນວ່າ ລາຍງານຂອງທ່ານ GOLDSTONE ຊຶ່ງໄດ້ຕັ້ງຊື່ຕາມຊື່ນັກກົດໝາຍ ອາຟຣິກາໃຕ້ ທ່ານ RICHARD GOLDSTON ທີ່ເປັນຫົວໜ້າໃນການປະຕິບັດງານ ຊອກຄົ້ນຫາຄວາມຈິງ ຂອງສະຫະປະຊາຊາດ ໃນເຂດກາຊານັ້ນ ຂະນະທີ່ລາຍງານສະບັບນີ້ ໄດ້ຕຳໜິຕິຕຽນ ທັງສອງຝ່າຍ ກໍຈິງ ແຕ່ໄດ້ກ່າວຫາ ອິສຣາແອລວ່າໃຊ້ກຳລັງ ເກີນຂອບເຂດ ໃນການຕອບໂຕ້ ຕໍ່ການຍິງຈະຣວດໂຈມຕີ ຈາກພວກຫົວຮຸນແຮງໃນເຂດກາຊາ ນອກນັ້ນ ລາຍງານ ຍັງໄດ້ຮຽກຮ້ອງ ໃຫ້ທັງອິສຣາແອລ ແລະປາແລສໄຕນ໌ທຳການສືບສວນ ພາຍໃນ ກ່ຽວກັບ ການກ່າວຫາ ໃນການກໍ່ ອາຊກັມສົງຄາມ ບັນດາພັກຝ່າຍຄ້ານໃນເລບານອນ ຮວມທັງກຸ່ມ HEZBOLLAH ໄດ້ຕົກລົງ ກ່ຽວກັບ ການສ້າງຕັ້ງຣັຖບານເອກກະພາບແຫ່ງຊາດ ທີ່ໄດ້ສເນີໂດຍ ທ່ານ SAAD HARIRI ຊຶ່ງໄດ້ຖືກເລືອກໃຫ້ເປັນນາຍົກຣັຖມຸນຕຣີຄົນໃໝ່ ຂອງເລບານອນນັ້ນ ແຫລ່ງຂ່າວ ແຈ້ງໃຫ້ຊາບວ່າພວກຜູ້ນຳຝ່າຍຄ້ານ ໄດ້ບັນລຸ ການຕົກລົງດັ່ງກ່າວ ໃນລະຫວ່າງ ການປະຊຸມກັນໃນຕອນແລງ ຂອງມື້ວານນີ້ ແລະຄະນະ ຣັຖບານຊຸດໃໝ່ ຂອງເລບານອນ ອາດຈະໄດ້ມີການຈັດຕັ້ງຂຶ້ນ ພາຍໃນໄລຍະ 2 ມື້ື້ຂ້າງໜ້ານີ້ ທ່ານ HARIRI ເປັນຜູ້ນຳຂອງບັນດາພັກປະສົມ ທີ່ໄດ້ຮັບການໜຸນຫລັງ ຈາກສະຫະຣັດ ແລະຊາອຸດີອາຣາເບັຽທີ່ໄດ້ຊະນະ ພວກນັກການເມືອງ ຊຶ່ງເປັນພັນທະມິດ ກັບກຸ່ມ HEZBOLLAHແລະໄດ້ຮັບການໜຸນຫລັງ ຈາກຊີເຣັຽແລະອີຣ່ານ ໃນການເລືອກຕັ້ງ ເມື່ອເດືອນມິຖຸນາຜ່ານມາ ນັບແຕ່ນັ້ນມາ ທ່ານໄດ້ຖືເອົາ ການຈັດຕັ້ງ ຣັຖບານເອກກະພາບແຫ່ງຊາດເປັນບູລິມມະສິດ ແຕ່ການດຳເນີນ ຄວາມພະຍາຍາມ ທີ່ວ່ານີ້ ໄດ້ຖືກແກ່ຍາວມາຍ້ອນຄວາມບໍ່ລົງຮອຍກັນ ກ່ຽວກັບວ່າ ຜູ້ໃດຈະເຂົ້າກຳ ຕຳແໜ່ງຣັຖມຸນຕຣີທີ່ສຳຄັນໆ ຜູ້ນຳອະວຸໂສ ທາງດ້ານການເມືອງ ຂອງ MADAGASCARໄດ້ບັນລຸການຕົກລົງ ໃນການປົກຄອງ ປະເທດຮ່ວມກັນ ໄປຈົນຮອດ ການເລືອກຕັ້ງໃນປີໜ້າ ທ່ານ ANDRY RAJOELINA ຜູ້ນຳ ທີ່ເປັນບັນຫາຖົກຖຽງໂຕ້ແຍ້ງ ຂອງMADAGASCAR ເປັນຜູ້ທຳອິດ ທີ່ໄດ້ແຈ້ງໃຫ້ຊາບກ່ຽວກັບ ການຕົກລົງທີ່ມີການເຈຣະຈາກັນ ຢູ່ທີ່ປະເທດ ເອທິໂອເປັຽ ໃນຕອນແລງ ຂອງມື້ວານນີ້ຕິດຕາມດ້ວຍ ນັກໄກ່ເກັ່ຽ ສັນຕິພາບ ຂອງສະຫະປະຊາຊາດ ທ່ານ TIEBILE DRAME ທ່ານRAJOELINA ກ່າວວ່າ ທ່ານຈະສືບຕໍ່ ເປັນປະທານາທິບໍດີ ຮ່ວມກັບ ພັກຝ່າຍຄ້ານທີ່ສຳຄັນອື່ນໆ ຊຶ່ງຈະແຕ່ງຕັ້ງ ປະທານາທິບໍດີຮ່ວມ ອີກ 2 ຄົນໃນສະພາປະທານາທິບໍດີ ທີ່ມີການສ້າງຕັ້ງຂຶ້ນໃໝ່ ແລະຕຳແໜ່ງ ນາຍົກຣັຖມຸນຕຣີ ທ່ານ RAJOELINA ອະດີດດີເຈ ຫລືສົກວັຍ 35 ປີ ໄດ້ເຂົ້າກຳອຳນາດ ລຸນຫລັງທີ່ໄດ້ມີການປະທ້ວງ ຂອງປະຊາຊົນ ເປັນເວລາ ຫລາຍໆເດືອນ ທີ່ໄດ້ຕິດຕາມດ້ວຍການກໍ່ຣັຖປະຫານ ຂອງພວກທະຫານ ໃນເດືອນມີນາປີນີ້ ຍີ່ປຸ່ນໄດ້ມ້ວນທ້າຍ ກອງປະຊຸມສຸດຍອດ ກັບ 5 ປະເທດ ໃນເຂດແມ່ນ້ຳຂອງ ໃນວັນເສົາມື້ນີ້ຫລັງຈາກໄດ້ ໃຫ້ຄຳໝັ້ນສັນຍາວ່າ ຈະໃຫ້ການຊ່ອຍເຫຼືອ ຕົກເປັນເງິນ ໃນມູນຄ່າ 5ພັນ 500 ລ້ານໂດລາ ພາຍໃນໄລຍະ 3 ປີຂ້າງໜ້າ ສຳລັບເຂດເອເຊັຽ ຕາເວັນອອກສຽງໃຕ້ດັ່ງກ່າວ ການປະກາດ ທີ່ວ່ານີ້ ໄດ້ມີຂຶ້ນ ໂດຍນາຍົກ ຣັຖມຸນຕຣີ YUKIOHATOYAMA ທີ່ກຸງໂຕກຽວ ໃນວັນສຸກວານນີ້ ໃນພິທີເປີດ ກອງປະຊຸມ ເປັນເວລາສອງມື້ກັບພວກຜູ້ນຳ ຈາກກຳປູເຈັຽ ລາວ ມຽນມາ ໄທ ແລະວຽດນາມ ຍີ່ປຸ່ນ ເປັນປະເທດທີ່ໃຫ້ການຊ່ອຍເຫລືອ ຫລາຍທີ່ສຸດ ປະເທດນຶ່ງ ແກ່ເຂດແມ່ນ້ຳຂອງ ຊຶ່ງມີຄວາມຍາວປະມານ 4 ພັນ 800 ຫລັກກິໂລແມັດ ແລະມີຮ່ອງຮອຍເສດເຫລືອ ຂອງສົງຄາມຕລອດທັງຄວາມວຸ້ນວາຍ ພາຍໃນປະເທດ ທີ່ມີມາ ເປັນເວລາ ຫລາຍໆທົສວັດ ນອກຈາກຍີ່ປຸ່ນແລ້ວ ຈີນກໍໄດ້ເພີ້ມ ການລົງທຶນຂອງຕົນ ຢູ່ໃນເຂດແມ່ນ້ຳຂອງທີ່ອຸດົມສົມບູນ ໄປດ້ວຍຊັພຍາກອນ ທັມມະຊາດ ຮວມທັງການເຮັດ ສວນຢາງພາຣາແລະຂຸດຄົ້ນບໍ່ແຮ່ ຢູ່ໃນລາວ ແລະໃນມຽນມາ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ